Beszámoló a 2013-as munkaévről

Név: Némethné Tóth Szilvia, lelkigondozó

Hely: PTE, Gyerekklinika, Onkohaematológiai Osztály

2010. októberében kezdtem meg a munkát a Pécsi Tudományegyetem gyerekonkológiai osztályán. Az osztályt vezető orvos, dr. Ottóffy Gábor (hitét gyakorló evangélikus) kezdeményezésére, a Püspök úr és az Országos Irodaigazgató úr döntése után, kaptam megbízatást. Munkámat 4 órában végzem. Mindennap „dolgozom”. Általában du. vagyok bent, kivéve a szerdai napot, amikor reggel pszichovizittel kezdünk. A vizit keretében nem csak a testi problémák kerülnek megbeszélésre, hanem a lelki gondok is. Szó esik arról, hogy melyik gyermeknél mit észlelünk, hogy melyik anyát kellene jobban támogatni, segíteni, kísérni…

Más kórházlelkészekkel szemben nagy előnye az én munkámnak, hogy én csak egy osztályon dolgozom. Pontosabban fogalmazva, hozzám inkább ez áll közel. Így végig tudom kísérni a családokat a kezelés során, s szinte napi szinten találkozunk egymással, tartjuk a kapcsolatot.

A 2013-as évben 39 új család, vagyis daganatos beteg gyerek került hozzánk. (Átlagosan fél évet vesznek igénybe a kemoterápiák.) Ahogy a tavalyi beszámolóban már szóltam erről, az első 6-8 hetes krízisidőszakban van igazán szükségük a családoknak a támogatásra, kísérésre. Ez az elején napi beszélgetéseket jelent a kórtermekben.

Ottóffy doktor mindig azt mondja, hogy a gyerekonkológia az életről szól. 10 gyerekből 8 meggyógyul, de sajnos vannak, akiket elveszítünk. Akiket megsiratunk, meggyászolunk és megőrizzük a titkot, amit tőlük tanultunk, hogy az élet szép, de nagyon törékeny.

A tavalyi évben 9 gyereket/ fiatalt veszítetünk el. A veszteség elsősorban a szülőket sújtja, de minket is erősen érint. A családok kísérése volt az elsődleges „feladatom”, de a sok gyermek elvesztése után a munkatársaim (orvosok, nővérek) kísérése is komoly kihívást jelentett. Minden egyes gyermek halála után „búcsúztatót tartunk” (Ottóffy doktor és én) az osztály dolgozói számára, hisz nem tudnak elmenni a temetésre, de a búcsúzásra nekik/nekünk is szükségünk van.

A veszteségek ellenére vannak vidám pillanatok is az osztályon:

* Meg szoktuk ünnepelni a születésnapokat, névnapokat.
* Voltak gyerekek, akiket kivittem/elvittem a templomunk mögötti játszótérre, hogy ők is tudjanak játszani.
* A mikulásünnep, karácsonyi ajándékozás, ünneplés nagyon fontos, és törekszünk, hogy meghitt együttlétek legyenek.
* Voltunk csapatépítő tréningen mindannyian, hogy a közös munkánk hatékonyabb legyen.
* Rendszeresen tartunk megbeszéléseket, ahol az osztály problémái előkerülnek, és nyíltan lehet ezekről beszélni…

A tavalyi év igen komoly lelki megterhelést jelentett mindannyiunk számára, ezért szerveztem munkatársaimnak/magunknak egy csendes-hétvégét Püspökszentlászlón.

Azt gondolom, hogy a munkámat jelentősen megkönnyíti, hogy az osztályt vezető orvos erre igényt tart. A kezdet kezdetétől érzem, hogy helyem és „fontos” szerepem van az osztály életében. Én nem bemegyek a kórházba, hanem a gyógyító csapat tagja vagyok.

Köszönettel, tisztelettel: Némethné T. Szilvia